## La Generalitat inicia un treball conjunt amb Andalusia per a reforçar el control de l’oferta il·legal d’habitatges turístics

*** La consellera de Turisme ha mantingut una primera trobada amb el director general de Turisme d'Andalusia, Francisco Montes Worboys, en la Fira ITB de Berlín
* Nuria Montes ha subratllat la necessitat de dur a terme una modificació de la normativa actual “que ens permeta posar fre a esta competència deslleial que tant perjudica el sector turístic reglat”**

La Consellera d’Innovació, Indústria, Comerç i Turisme, Nuria Montes, ha destacat la posada en marxa d’un treball conjunt amb Andalusia per a tractar de reforçar el control de l’oferta il·legal d’habitatges turístics a la Comunitat Valenciana. D’esta manera, la seua intenció és prendre com a referència el nou decret que el Govern andalús ha aprovat recentment i que establix que els ajuntaments podran limitar el nombre màxim d’habitatges turístics.

En concret, Montes ha mantingut ja una primera trobada amb el director general de Turisme de la Junta d’Andalusia, Francisco Montes Worboys, en la recent edició de la Fira ITB de Berlín, on van posar en comú la seua preocupació per esta problemàtica.

En este sentit, ha subratllat la necessitat de dur a terme una modificació de la normativa actual “que ens permeta posar fre a esta competència deslleial que exercixen aquells que comercialitzen els seus habitatges de manera il·legal i que tant perjudica el sector turístic reglat”, per la qual cosa “hem de compartir informació, dades i estratègies amb altres comunitats com Andalusia per a poder unificar la normativa i combatre este problema que ens afecta a tots”.

Per això, la consellera té previst assistir el dilluns 18 de març a una jornada que se celebrarà a Sevilla sobre la ‘Nova normativa dels habitatges d’ús turístic a Andalusia’ on, a més d’analitzar i traslladar les diverses disposicions que s’han modificat en matèria d’habitatge d’ús turístic, comptaran amb la participació del magistrat emèrit del Tribunal Suprem, Rafael Valverde, qui explicarà el marc jurisprudencial europeu i nacional en esta matèria.

Fecha: 10/03/2024